钦定古今图书集成/明伦汇编/官常典/第484卷 > 郑伟
## 钦定古今图书集成/明伦汇编/官常典/第484卷 > 郑伟

按《周书》本传，“伟字子直，荥阳开封人也。小名阇提，魏
将作大匠浑之十一世孙。祖思明，少勇悍，仕魏至直
阁将军，赠济州刺史。父先护，亦以武勇闻。起家员外
散骑侍郎。魏孝庄帝在藩，先护早自结托。及即位，历
通直散骑常侍、平南将军、广州刺史，赐爵平昌县侯。
元颢入洛，以御捍之功，累迁都督二豫郢雍四州诸”
军、征东将军、豫州刺史，兼尚书右仆射，进爵郡公。寻
入为车骑将军、左卫将军。及尔朱荣死，徐州刺史尔
朱仲远拥兵将入洛，诏先护以本官假骠骑将军、大
都督，率所部与行台杨昱及都督贺拔胜同讨之。胜
于阵降仲远又闻京师不守，众遂溃。先护奔梁，寻自
梁归，为仲远所害。魏孝武初，赠使持节、都督青齐兖
豫四州刺史。伟少倜傥，有大志，每以功名自许。善骑
射，胆力过人。尔朱氏灭后，自梁归魏，起家通直散骑
侍郎。及孝武西迁，伟亦归乡里，不求仕进。大统三年，
河内公独孤信既复洛阳，伟乃谓其亲族曰：“今嗣主
中兴鼎业，据有崤、函。河内公亲董众军，克复瀍、洛，率
土之内，孰不延首望风。况吾等世荷朝恩，家传忠义，
诚宜以此时效臣子之节，成富贵之资，岂可碌碌为
懦夫之事也。”于是与宗人荣业纠合州里，建义于陈
留。信宿间，众有万馀人，遂攻拔梁州，擒东魏刺史鹿
永吉及镇城令狐德，并获陈留郡守赵季和，乃率众
来附。因是梁、陈之间，相次降款。伟驰入朝，太祖与语，
叹美“之。拜龙骧将军”、北徐州刺史，封武阳县伯，邑六
百户。从战河桥。及解玉壁围，伟常先锋陷阵。侯景归
款，太祖命伟率所部应接之。及景后叛，伟亦全军而
还。录前后功，除中军将军、荥阳郡守，加散骑常侍、大
都督，进爵襄城郡公，邑二千户，加车骑大将军、开府
仪同三司。魏恭帝二年，进位大将军，除江陵防主、都
督十五州诸军事。伟性麤犷，不遵法度，睚眦之间，便
行杀戮。朝廷以其有立义之效，每优容之。及在江陵，
乃专戮副防主杞宾王，坐除名。保定元年，诏复官爵，
仍除宜州刺史。天和六年，转华州刺史。伟前后莅职，
皆以威猛为治，吏民莫敢犯禁，盗贼亦为之休止。虽
无仁政，然颇以此见称。其年卒于州，时年五十七。赠
本官，加少傅、都督司豫洛相冀五州诸军事、司州刺
史，谥曰肃。伟性吃，少时尝逐鹿于野，失之，遇牧竖而
问焉，牧竖答之，其言亦吃。伟怒，谓其效己，遂射杀之。
其忍暴如此。子大士嗣。